PIIBEL ARMSAKS!
Eelmises osas õppisime, milline oli Iiobi pereelu ja tema 10 käsku.
Selle osa nimi on: "Iiob Jumala ja saatana vahel!"
Üsna hirmus pealkiri, aga just sellises olukorras oli Iiob.
Esimene vaatus toimus maa peal, järgmine vaatus toimus taevas.
Seal istub Jumal oma troonil ja Tema ette kogunevad kõik Jumala pojad -
see tähendab inglid.
Ka saatan on nende hulgas, kuna ta on üks langenud ingel.
Issand hakkab rääkima Iiobist, mitte saatan.
Ta hakkab kiitma seda teenijat.
"Siis Jehoova ütles saatanale: "Kas oled pannud tähele mu sulast Iiobit?
Sest tema sarnast maa peal ei ole: vaga ja õiglane mees, kardab
Jumalat ja hoidub kurjast!"
Jumal on lihtsalt uhke selle teenija üle ja tahab teda kõigile kiita.
Mis on Iiobi raamatu alguses saatana ülesanne?
Tekib arusaam, et ta käib ringi ja kannab Jumalale ette inimeste patud.
Tal on õigus seda teha, sest Jumal ei pane patte kalevi alla.
Nüüd on saatanal täbar olukord, kuna tal pole midagi paha ütelda.
Saatan on kaval ja leiab vastuse Jumalale.
Ta ütleb, et Iiob on vaga seetõttu, et tema elu on nii lihtne.
Aga võta talt see lihtne elu ära, eks siis paistab, mis saab.
Nii ütleb saatan.
"Kas Iiob asjata Jumalat kardab? Eks sa ole teinud igast küljest aia
ümber temale ja ta kojale ning kõigele, mis tal on? Sa oled
õnnistanud tema käte tööd ja ta kari on siginenud maal.
Aga pista ometi käsi tema külge ja puuduta kõike, mis tal on!
Küllap ta sind näkku neab!"
Milline väide.
Saatan väidab siin, et inimesed on vagad ainult seetõttu, et kasu saada.
Kui Jumal võtab meilt ära õnnistuse, me enam ei tahagi Tema usku.
Tuleb möönda, et mõni usk ja usklik on siin saatanaga sama meelt -
et Jumala õnnistus on see, et me saame siin maa peal õnnelikuks.
Jumal siin nagu võtaks väljakutse vastu ja nagu veaks kihla saatanaga,
et vaatame, mis juhtub.
Vaatame, kas maa peal on ühtki inimest, kes usub mind minu pärast,
mitte ainult nende heade asjade tõttu, mida on minult saanud.
Seepärast Jumal ütleb:
"Vaata, kõik, mis tal on, olgu sinu käes!
Ära ainult pista kätt tema enese külge!"
Siin läheb küll Piibli lugejal südame alt õõnsaks -
me oleme nii kindlalt uskunud, et võime olla Issanda kätes.
Ühtäkki annab Issand oma teenija, kes pole milleski süüdi, saatanale.
"Ta olgu sinu käes!"
Tõsi on, et Iiobi usku polnud enne seda proovile pandud.
Selles oli saatanal täiesti õigus.
Miks Jumal lasi saatanal ahvatleda esimesed inimesed pattu tegema?
Miks ta istutas paradiisi hea ja kurja tundmise puu?
Kui seda poleks olnud, oleksime me kõik seal.
Piiblist ilmneb, et Jumal ei tahtnud luua mingit arvutit ega robotit,
mis talle automaatselt kuuletub.
Vaid inimest, kellele anti võimalus armastada Jumalat vabatahtlikult.
Tal on ka võimalus valida teine tee.
Kui Jumal võtab inimeselt midagi tähtsat ära, tekib inimesel kiusatus
kiruda Jumalat, loobuda Jumala sõnast ja sakramentidest,
teha enesetapp, lasta kõigel minna.
Just selline olukord oli nüüd Iiobi elus.
Jumal andis saatanale loa võtta Iiobilt kõik.
Samas Jumal asetas piiri ja ütles, siiamaani ja mitte grammigi rohkem.
Iiobi raamat räägib vaimulikust sõjast, aga pisut teisiti kui
tavaliselt meie ajal vaimulikust sõjast räägitakse.
Nimelt on Iiobi raamatus võitlus- areeniks inimese südametunnistus.
Seal peetakse kõige suuremad võitlused.
Kas mina püsin Jumalas ja Tema sõnas ka siis kui Ta võtab minult kõik?
Saatan esineb kahes esimeses peatükis oma nime all.
Saatan tähendab süüdistaja.
Seejärel tema nime seal enam ei esine, aga mõjutused on tunda.
Siin küsin mina sinult, mu sõber: Kes on vastutav Iiobi õnnetuse eest?
Kas vastutav on Jumal või saatan või on see Iiobi oma süü?
Kes on boss, kes vastutab, mis firmas nimega universum toimub?
Kas me ei peaks tunnistama, et Iiobi õnnetuse eest vastutab Jumal?
Ei tahaks öelda, et on Jumala süü, ütleme- selle eest vastutab Jumal.
Saatan ei saa teha Iiobile midagi.
Ta võib ainult ilusti paluda, et ulata käsi ja puutu sina Iiobisse.
Jumal annab selle räpase töö saatanale teha.
Jumal ei ütle kunagi Iiobile, et see polnud mina, see oli saatan.
Jumal kannab vastutust selle otsuse eest.
Imestamapanev on see, et just Iiobi raamatus kasutatakse Jumala kohta
nime Kõigeväeline sagedamini kui üheski teises Piibli raamatus.
Läheb nii, et saatan võtab Iiobilt kogu ta vara.
Iiobil oli 500 paari härgi ja 500 emaeeslit, seebalased tulid ja
varastasid need, 7000 pudulojust suri pikselöögi tõttu,
kaldealased viisid ära 3000 kaamelit ja see oli alles lapsemäng
võrreldes sellega, mis nüüd järgnes.
Iiobi lapsed surid.
Mingi keeristorm tõukas seda maja, kus nad olid pidutsemas ja maja
katus kukkus alla ning nad kõik 10 surid.
Kas sellest suuremat õnnetust võib inimesele osaks saada?
Ma loen teile väikese lõigu oma raamatust "Ja Issand võttis!".
"Järgi olid vaid mälestused isa ja ema südames, mälestused 10
rasedusest, ootusest, rõõmust beebiea üle, sellest kui poiss või
tüdruk ütles oma esimesed sõnad. Mälestused erksatest lapsesilmadest,
väikestest kätest kaela ümber ja nüüd lapsi enam ei ole,
mitte ühtegi neist, mitte ainukestki.
Kunagi enam ei kuule tuttavaid samme trepil.
Kunagi ei hüüa ükski noor hääl uksel: "Isa, ema, ma tulin koju!"
Maja oli tühi, süda oli tühi, elu oli tühi."
Mida oleksid sina öelnud, kui sinuga oleks sedasi juhtunud?
Iiob käristas oma riided katki, riputas omale tuhka pähe ja ütles:
"Alasti olen ma emaihust tulnud ja alasti ma lähen sinna tagasi.
Jehoova on annud ja Jehoova on võtnud:
Jehoova nimi olgu kiidetud!"
Ei tea, kas Jumala nimi on kunagi saanud suurema au osaliseks?
Lihtne on Jumalat kiita kui õnnistus tähendab, et ma leian õnne.
Aga kiida Jumalat siis, kui õnnistus tähendab, et ma kaotan selle.
Iiob ei teinud oma suuga pattu Jumala vastu ega kirunud Teda
ka selles olukorras.
Aga lugu jätkub.
Ma usun, et see on tegelikult ajaloos aset leidnud.
Taas oleme taevas ja Jumal kiidab Iiobit veel rohkem ja ütleb,
et sa oled õhutanud mind teda täiesti põhjusetult taga kiusama.
Aga ta püsib üha vagaduses.
Sellele saatan vastab: "Aga siruta ometi oma käsi ning puuduta tema
luud ja liha! Küllap ta sind näkku neab!"
Saatan peab silmas, et oma tervis on Iiobile tähtsam kui 10 lapse hing.
Iiob kannatab välja laste kaotuse, kui kaotab tervise, kirub Jumalat.
Ehk saatan vihjas, et kui lisad ta õnnetustele veel ühe, siis ta
mõtleb, et see on küll liig.
Nii juhtubki, et Issand annab taas saatanale loa.
"Vaata, ta on su käes! Säästa ainult tema hing!"
Issand seab selle piiri, siitsaadik ja mitte kriipsugi rohkem.
Saatan tuli ja lõi Iiobit kurjade paisetega jalatallast pealaeni.
Hiljem räägitakse, kuidas vaglad ja ussid katavad ta keha ja nahk
on lõhenenud ja mädaneb.
Iiob vaeseke haiseb vastikult, inimesed eemalduvad haisu pärast.
Nii juhtub, et idamaade võimsaim mees satub prügimäele, kuna
inimesed kardavad, et see on pidalitõbi, mis tal on.
Seal ta siis istub ja kraabib luukilluga neid paiseid.
Sinna tuleb naine, kes on samuti kaotanud oma 10 last ja on
äärmiselt õnnetu.
Naine, kes on kogu aeg näinud, kui vaga mees ta on.
Ta tuleb ja ütleb mehele: "Nea Jumalat ja sure!"
Saatan sai nüüd rääkida Iiobi naise suuga ja ahvatleda meest patule.
Iiob vastab: "Sinagi räägid nagu rumalad naised räägivad!
Kas me peaksime Jumalalt vastu võtma ainult head, aga mitte kurja?"
Kelle käest Iiob võttis vastu oma kannatused? Jumala käest.
Saatan oli teinud räpase töö, kuid Jumal oli firma boss.
Ka sugulased ütlevad lahti Iiobist.
Tal oli vendi ja õdesid, nad ütlevad temast lahti, Iiob jääb üksi.
Ta kaebab, et ka need, keda ta armastas, tõrjusid teda.
Ka ühiskond, mis oli Iiobit austanud nii palju, pöördub tema vastu.
Iiob vaeseke kaebab: "Mind on antud inimestele sõnakõlksuks
ja ma olen pealesülitamiseks nende ees!"
Ta ütleb, et tema kannatuste üle naerdakse.
Kas teile ei tule siin meelde keegi teine, kelle kohta öeldi:
"Ta oli põlatud ja inimestest hüljatud, valude mees ja haigustega
tuttav, niisugune, kelle pealt silmnägu ära pööratakse: ta oli
põlatud ja me ei hoolinud temast!"
Õigupoolest on Iiob Jeesuse eelpilt Piiblis.
Vanas kirikus loeti Iiobi raamatut kannatuste nädalal.
Miks pidi Jeesusega nii juhtuma?
Seepärast, et me pole ülistanud Issanda nime siis, kui Ta võttis
meilt ära selle, milleta me arvasime, et ei suuda elada.
Piibligrupi materjale Vanast ja Uuest Testamendist: www.ilosanomapiiri.fi
Tõlge: Ülle Kapanen